Propunere de REGULAMENT AL CONSILIULUI privind alocarea posibilităților de pescuit în conformitate cu Protocolul de stabilire a posibilităților de pescuit și a contribuției financiare prevăzute în Acordul de parteneriat privind pescuitul încheiat între Comunitatea Europeană, pe de o parte, și Republica Kiribati, pe de altă parte /* COM/2012/0466 final - 2012/0227 (NLE) */





EXPUNERE DE MOTIVE Pe baza mandatului acordat Comisiei de către Consiliu[1], Comisia a negociat, în numele Uniunii Europene, cu Republica Kiribati în vederea reînnoirii Protocolului la Acordul de parteneriat privind pescuitul dintre Uniunea Europeană și Republica Kiribati. În urma acestor negocieri, la 3 iunie 2012 a fost parafat un nou protocol care acoperă o perioadă de trei ani începând de la 16 septembrie 2012. Această procedură de alocare a posibilităților de pescuit în temeiul prezentului protocol este demarată în paralel cu procedurile legate de decizia Consiliului, luată cu aprobarea Parlamentului European, cu privire la încheierea noului protocol, și de decizia Consiliului privind semnarea, în numele UE, și aplicarea provizorie a protocolului menționat. Noul protocol este în concordanță cu obiectivele Acordului de parteneriat în domeniul pescuitului care vizează consolidarea cooperării dintre Uniunea Europeană și Republica Kiribati și promovarea unui cadru de parteneriat care să permită dezvoltarea unei politici sustenabile în domeniul pescuitului și o exploatare responsabilă a resurselor halieutice din zona economică exclusivă (ZEE) a Republicii Kiribati, în interesul ambelor părți. Cele două părți au convenit să coopereze în vederea implementării politicii sectoriale în domeniul pescuitului a Republicii Kiribati și continuă, în acest scop, dialogul politic privind programarea necesară. Noul protocol prevede o contribuție financiară de 1 325 000 EUR pe an pentru întreaga perioadă. Această sumă se compune din: a) 975 000 EUR pe an pentru accesul la ZEE a Republicii Kiribati și b) 350 000 EUR pe an, corespunzând pachetului suplimentar plătit de UE în vederea sprijinirii politicii de pescuit a Republicii Kiribati. Pe această bază, Comisia propune Consiliului adoptarea prezentului regulament. 2012/0227 (NLE) Propunere de REGULAMENT AL CONSILIULUI privind alocarea posibilităților de pescuit în conformitate cu Protocolul de stabilire a posibilităților de pescuit și a contribuției financiare prevăzute în Acordul de parteneriat privind pescuitul încheiat între Comunitatea Europeană, pe de o parte, și Republica Kiribati, pe de altă parte CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene, întrucât: (1) La 23 iulie 2007, Consiliul a adoptat Regulamentul (CE) nr. 893/2007[2] privind încheierea Acordului de parteneriat privind pescuitul între Comunitatea Europeană, pe de o parte, și Republica Kiribati, pe de altă parte. (2) Având în vedere că actualul Protocol de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului încheiat între Comunitatea Europeană, pe de o parte, și Republica Kiribati, pe de altă parte (denumit în continuare „protocolul”) va expira la 15 septembrie 2012, un nou protocol a fost parafat la 3 iunie 2012. Noul protocol oferă navelor de pescuit ale Uniunii posibilitatea de a pescui în apele Kiribati. (3) La …, Consiliul a adoptat decizia nr. …. /2012[3] privind semnarea și aplicarea provizorie a noului protocol. (4) Metoda de alocare a posibilităților de pescuit între statele membre trebuie definită, pentru perioada de aplicare a noului protocol, în conformitate cu articolul 20 din Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[4]. (5) În conformitate cu articolul 10 alineatul (1) din Regulamentul (CE) nr.1006/2008 al Consiliului din 29 septembrie 2008 privind autorizațiile pentru activități de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare[5], dacă se constată că numărul de autorizații de pescuit sau cantitatea de posibilități de pescuit alocate Uniunii în temeiul protocolului nu sunt utilizate integral, Comisia trebuie să informeze statele membre în cauză. Neprimirea unui răspuns în termenul care trebuie stabilit de Consiliu se consideră o confirmare a faptului că navele statului membru respectiv nu își utilizează integral posibilitățile de pescuit în perioada de timp dată. Trebuie să se stabilească termenul respectiv. (6) Dat fiind faptul că actualul protocol va expira la 15 septembrie 2012 și că noul protocol urmează să fie aplicat cu titlu provizoriu de la 16 septembrie 2012, prezentul regulament trebuie să se aplice de la 16 septembrie 2012, ADOPTĂ PREZENTUL REGULAMENT: Articolul 1 1. Posibilitățile de pescuit prevăzute în protocol se repartizează între statele membre după cum urmează: (a) nave cu plasă-pungă: Spania - 3 nave Franța - 1 navă (b) nave cu paragate: Spania - 3 nave Portugalia - 3 nave 2. Regulamentul (CE) nr. 1006/2008 se aplică fără a se aduce atingere acordului de parteneriat în domeniul pescuitului dintre Uniunea Europeană, pe de o parte, și Republica Kiribati, pe de altă parte. 3. În cazul în care cererile de autorizații de pescuit din partea statelor membre menționate la alineatul (1) nu epuizează posibilitățile de pescuit stabilite prin protocol, Comisia ia în considerare cererile de autorizații de pescuit din partea oricărui alt stat membru în conformitate cu articolul 10 din Regulamentul (CE) nr. 1006/2008. 4. Termenul menționat la articolul 10 alineatul (1) din Regulamentul (CE) nr. 1006/2008 este fixat la 10 zile lucrătoare. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Protocolul se aplică de la 16 septembrie 2012. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] Adoptat la cea de-a 3 155-a reuniune a Consiliului (Agricultură și Pescuit), marți, 20 martie 2012, ca făcând parte din categoria A de puncte enumerate în 7707/12. [2] JO L 205, 7.8.2007, p. 1 [3] JO L, …, p. …. JO: A se introduce data, numărul și referința JO pentru decizie. [4] JO L 358, 31.12.2002, p. 59. [5] JO L 286, 29.10.2008, p. 33.